Document ID: /roh_data/filtered/fineweb-2-filterrobots_roh.jsonl.gz/68264

Per purtar vinavant il project da sanaziun da la plazza aviatica a Samedan, vegnan integradas tut las gruppas d’interess. Quai ha decis la conferenza da la plazza aviatica ed ha incumbensà la cumissiun administrativa da la INFRA, la possessura da l’infrastructura, da fundar duas gruppas d’accumpagnament. Ina duai esser cumponida da gestiun ed utilisaders da la plazza aviatica, l’autra da represchentants da las partidas, purtaders da prestaziun e petiziunaris, scrivan ils responsabels en lur communicaziun. Las gruppas duain elavurar in project consolidà e surlavurar ils custs ed ils basegns dal project. Puncts che vegnan adina puspè crititgads.
Crap da stgarpitsch
Il 2017 aveva la populaziun da l'Engiadin'Ota approvà investiziuns da 22 milliuns francs per modernisar l'infrastructura da la plazza aviatica. Il 2021 aveva la plazza orientà davart lur plans d'investiziuns. Quels èn cun 88 milliuns francs quatter giadas pli auts che approvà avant tschintg onns dal suveran d'Engiadin'Ota.
Tranter auter è il «Forum Engiadina» sa dostà encunter ils plans da finanziaziun e vul evitar ina privatisaziun da la plazza aviatica a Samedan. El ha rimnà 1’100 suttascripziuns per ina petiziun cun il num «22 e betg 88 milliuns francs èn approvads». Uss duai er il Forum Engiadina far part al project da sanaziun.
Ils resultats duain vegnir preschentads a la proxima sesida da la conferenza da la plazza aviatica, l’avrigl dal 2023.
Adattaziun da la cunvegna da prestaziun
Ultra da quai ha la conferenza da la plazza aviatica incumbensà la INFRA da surlavurar la cunvegna da prestaziun cun la Engadin Airport SA. La relaziun contractuala vegnia surlavurada mintga quatter onns.